《西山书馆植菊为邻豕所践》
元代·周权

耽书息世虑，种菊祛俗尘。閒携手中书，往访西家邻。

雨露分寸苗，书暇策我勤。无何彼艾豭，纵逸戕其真。

怀哉楚屈平，憔悴穷夕曛。荣枯固有数，怅然念芳芬。

信知洛中花，乃坏逸骥群。宁如拥肿樗，不夭匠石斤。

挟策嗟自误，亡羊监前因。所贵本根在，生意喜复信。

岁晚同襟期，而我及数君。采芝岂辞汉，种桃非逃秦。

摘英泛浊醪，孰非东篱人。

作者简介：处州人，字衡之，号此山。磊落负隽才。工诗。游京师，袁桷深重之，荐为馆职，弗就。益肆力于词章。有《此山集》。